text: Behandlingscenter i Stouby konkurs
  03 februar 2010 kl. 15.34
  Vejlefjord Behandlingscenter lukker med øjeblikkelig virkning den psykiatriske børneafdeling, der har 200 børn med hjerneskader i behandling.
  Børneafdelingen er organiseret som et anpartsselskab, Vejlefjord Børneneurocenter ApS, og det har indgivet konkursbegæring.
  Neurocentret har overenskomst med Danske Regioner, og taksterne er blevet sat ned sidste år og i år.
  - Det er en katastrofe og med stor beklagelse, at vi må lukke. Vi har i øjeblikket over 200 børn i behandling og indskrevet til behandling og med konkursen må vi afbryde disse forløb, og patienterne må tilbage på de offentlige ventelister, siger direktør Peer Kristensen.
  Ventetiden på børnepsykiatriske undersøgelser er i nogle regioner flere år.
  Vejlefjord Børneneurocenter ApS har sideløbende med psykiatrien også tilbudt børne-neuropsykologiske ydelser. Disse aktiviteter overføres til et nyt selskab, Vejlefjord Rehabiliteringscenter A/S.
  